17-jarige vas oor gelaaide pistool sonder lisensie | Netwerk24
Deur Ané van Zyl 23 Junie 2021 13:21
Hieronder is 'n 17-jarige seun wat Dinsdag deur lede van die Kraaifontein-polisie in hegtenis geneem is.
Die vuurwapen wat na bewering in die 17-jarige se besit gevind is.
Polisielede op patrollie het die seun omstreeks 10:15 Dinsdag in Wolwefonteinstraat, Summerville, gesien stap. Hy het senuagtig gelyk, sê ao. Joseph Swartbooi, polisiewoordvoerder.
"Toe hy die polisievoertuig sien, het hy gevlug en die beamptes het hom agternagesit. 'n Gelaaide 9 mm-pistool is in sy besit gevind en hy kon nie 'n geldige lisensie daarvoor wys nie."
Nadat hy aangekla is, sal die 17-jarige in die Blue Downs-landdroshof verskyn op aanklag van die besit van 'n ongelisensieerde vuurwapen en ammunisie.
'n Man (35) is Woensdag in die vroeë oggendure in Kuilsrivier in hegtenis geneem weens die besit van 'n tuisgemaakte vuurwapen en ammunisie.
Die handgemaakte wapen en ammunisie wat na bewering in die 35-jarige se besit gevind is.
Die polisie het 'n huis in Kuilsrivier deursoek toe die wapen gevind is, lui 'n polisieverklaring.
Nadat die verdagte aangekla is, sal hy na verwagting in die landdroshof in Blue Downs verskyn.
In 'n onverwante operasie het lede van dieselfde polisie-eenheid beslag gelê op twee gesteelde voertuie – 'n Mercedes-Benz Viano en 'n BMW X3 – by 'n woning in Sunset Beach, Milnerton.
In een van die voertuie is Mandrax en sogenaamde towersampioene gevind met 'n geskatte straatwaarde van R100 000. Die saak word ondersoek en niemand is nog in verband met die dwelms in hegtenis geneem nie, sê kol. Andrè Traut, polisiewoordvoerder.